दक्षिण अफ्रीका ने अभ्यास मैच में दिखाया जलवा  
तेजतर्रार पारियों की बदौलत दक्षिण अफ्रीका ने एमए चिंदबरम स्टेडियम में विश्व कप के अभ्यास मैच में जिम्बाब्वे को आठ विकेट से करारी शिकस्त दी।
पाकिस्तान में जन्मे स्पिनर इमरान ताहिर के तीन झटकों के बाद बल्लेबाजों की तेजतर्रार पारियों की बदौलत दक्षिण अफ्रीका ने एमए चिंदबरम स्टेडियम में आईसीसी विश्व कप के अभ्यास मैच में जिम्बाब्वे को आठ विकेट से करारी शिकस्त दी।  पहले बल्लेबाजी करते हुए सलामी बल्लेबाज ब्रेंडन टेलर (40) और मध्यक्रम के सीन विलियम्स (35) के अलावा जिम्बाब्वे का कोई भी बल्लेबाज टिककर बल्लेबाजी नहीं कर सका। नियमित अंतराल पर उसके विकेट गिरते रहे, जिससे जिम्बाब्वे की पूरी टीम 41.5 ओवर में 152 रन पर सिमट गई।  तेज गेंदबाज मोर्ने मोर्कल ने 16 रन देकर तीन और ताहिर ने 35 रन देकर तीन विकेट लिए। लक्ष्य का पीछा करने उतरे दक्षिण अफ्रीका के सलामी बल्लेबाज हाशिम अमला (45) और ग्रीम स्मिथ (41) ने तेजी से पारी को आगे बढ़ाया। दोनों ने पहले विकेट के लिए 11.1 ओवर में 69 रन की साझेदारी की जब गेंदबाज रे प्राइस की गेंद पर अमला विकेटकीपर तातैंडा ताइबू को कैच दे बैठे।  मैदान पर उतरे ऑलराउंडर जाक कैलिस (नाबाद 49) ने आते ही विपक्षी गेंदबाजों को दबाव में ला दिया। उन्होंने 39 गेंदों की पारी में तीन चौके और तीन छक्के जड़े। स्मिथ और कैलिस ने दूसरे विकेट के लिए 78 रन जोड़े। स्मिथ के आउट होने के बाद कैलिस और एबी डिविलियर्स (12) ने टीम को जीत तक पहुंचाया। इससे पहले दक्षिण अफ्रीका की गेंदबाजी के सामने जिम्बाब्वे के बल्लेबाज पूरी तरह से जूझते हुए नजर आए।  दक्षिण अफ्रीकी गेंदबाजों ने सही लाइन और लेंथ बरकरार रखते हुए विपक्षी बल्लेबाजों को गलती करने के लिए मजबूर किया। कप्तान स्मिथ ने ताहिर सहित आठ गेंदबाजों को आजमाया। पसलियों की चोट से उबर रहे कैलिस ने हालांकि गेंदबाजी नहीं की।